EXCLUSIV Un nou președinte la Rapid? Răspunsul lui Dumitru Dragomir după scandalul de amploare în care a fost implicat Daniel Niculae
Poliția Capitalei a anunţat joi dimineață că au avut loc 19 percheziţii, 28 de persoane urmând să fie duse la audieri. Acuzaţiile din acest dosar sunt de constituire a unui grup infracţional organizat, distrugere prin incendiere, tulburarea ordinii publice prin violenţă asupra bunurilor, orice operaţiuni cu articole pirotehnice fără drept.
Dumitru Dragomir: "Poate o fi greșit Niculae, dar nu ca să-l dea afară sau ca să se ducă la pușcărie"
Daniel Niculae, președinte la Rapid, are calitatea de suspect, a fost audiat, iar în cursul zilei de joi a fost eliberat de la sediul Poliției.
Dumitru Dragomir, fostul președinte al LPF și inițiatorul Legii 4/2008 privind prevenirea și combaterea violenței pe stadioane, a comentat cazul în care este implicat Daniel Niculae, acuzat că ar fi facilitat introducerea de către galerie a unor materiale pirotehnice în incinta stadionului din Giulești.
Întrebat dacă acționarul majoritar Dan Șucu ar trebui să se gândească la un nou președinte pentru Rapid după scandalul în care a fost implicat Daniel Niculae, Dragomir a răspuns: "Nu, nu! Poate o fi greșit Niculae, dar nu ca să-l dea afară sau ca să se ducă la pușcărie. Mai sunt și alte metode de prevenție, băi, oameni buni! Nu cred că se ajunge la interzicerea lui Daniel Niculae pe stadion".
- De altfel, Dan Șucu a anunțat, joi, într-o conferință de presă, că nu se gândește să îl suspende din funcție pe Daniel Niculae.
Dragomir cere respectarea legilor, însă nu crede că Daniel Niculae va fi găsit vinovat în acest caz.
"Nu cunosc speța, dar bănuiesc că a fost chemat pentru fumigene și pocnitori, care s-au interzis în toată lumea, din America până în Europa. În Europa mai erau două țări, fosta Iugoslavie și România. Am impresia că s-a sesizat de la Comunitatea Europeană când au văzut că în România încă se mai practică minunea asta cu fumigene și pocnitori, care e foarte periculoasă.
Nu știu de ce a fost chemat Niculae pentru că nu el a aruncat cu pocnitori. Legea e făcută pentru cei care fabrică și folosesc.
Nu știu dacă a facilitat el accesul cu materialele pirotehnice, dar, dacă a făcut, bănuiesc că a făcut pentru frumusețea unei partide. Așa cred unii, că atunci când e fum mult și foc, există bucurie. Eu spun că nu e așa pentru că există lege pentru așa ceva. Noi avem o lege organică, legea Dragomir, dar nu se aplică. Nimeni nu ține cont de această lege și e păcat pentru că e o lege modernă", a mai spus Dragomir, pentru PRO TV și Sport.ro.
Daniel Niculae, cercetat în libertate
Daniel Niculae, președintele clubului Rapid București, a fost eliberat de Poliție după ce a fost adus la audieri în această dimineață, 14 martie 2024.
Procurorii pregătiseră ordonanța de reținere pentru 24 de ore, dar avocatul lui Dan Șucu a reușit, potrivit Fanatik, să obțină eliberarea sa pe chestiuni juridice.
Niculae este cercetat într-un dosar penal care vizează constituirea unui grup infracțional organizat, distrugere prin incendiere și tulburarea ordinii publice.
Poliția Capitalei a efectuat 19 percheziții domiciliară și a adus la audieri 28 de persoane în București, Ilfov, Prahova și Iași. Acțiunea a beneficiat de sprijinul Jandarmeriei Române.
Autoritățile dețin înregistrări în care Daniel Niculae discută la telefon cu suporterii despre materiale pirotehnice, susține sursa citată mai sus.
Potrivit informațiilor de până acum, dosarul nu are legătură cu incidentele petrecute la meciul Rapid - FCSB din 4 martie 2024, ci cu fapte petrecute anterior.
VIDEO Conferință de presă Dan Șucu după anchetarea lui Daniel Niculae
Urmăriți SPORT.RO și pe Google News